Адзін з іх – у сферы адукацыі. Дарэчы, менавіта гэтую “галіну” курыруе ў сваім павеце віцэ-стараста Б.Робак. Як яна адзначыла, агульнага ў нас пакуль нямнога. У польскіх школах акцэнт робіцца найперш на набыццё вучнямі пэўнай спецыяльнасці, а паміж навучальнымі ўстановамі часта вядзецца “барацьба” за дзяцей. У нас жа адукацыйны працэс удала спалучаецца з работай па патрыятычным выхаванні школьнікаў, экалагічным, інавацыйным і іншых напрамках, што пацвердзіла наведанне ясляў-сада №4 г.п.Ушачы, Арэхаўскай і Ушацкай сярэдніх школ. “Галоўнае, што я зразумела, – у вас з дзяцінства вучаць любіць Радзіму, што найбольш каштоўна, – сказала К.Масенжнік. – Калі вярнуся, у сваёй школе раскажу менавіта пра гэта”.